ET Euroopa Liidu Teataja C 159/22

Väikese muudatuse heakskiitmise taotlus kooskõlas määruse (EL) nr 1151/2012 artikli 53 lõike 2 teise lõiguga

(2018/C 159/06)

Euroopa Komisjon kiitis heaks käesoleva väikese muudatuse komisjoni delegeeritud määruse (EL) nr 664/2014 (1) artikli 6 lõike 2 kolmanda lõigu mõistes.

VÄIKESE MUUDATUSE HEAKSKIITMISE TAOTLUS

Väikese muudatuse heakskiitmise taotlus kooskõlas Euroopa Parlamendi ja nõukogu määruse (EL) nr 1151/2012 (2) artikli 53 lõike 2 teise lõiguga

„CORDERO DE NAVARRA“ / „NAFARROAKO ARKUMEA“

ELi nr: PGI-ES-0212-AM01 – 8.9.2017

KPN ( ) KGT ( X ) GTT ( )

1. Taotlejate rühm ja õigustatud huvi

Nimi: Consejo Regulador de la Indicación Geográfica Protegida Cordero de Navarra o Nafarroako Arkumea [kaitstud geograafilise tähise „Cordero de Navarra“ / „Nafarroako Arkumea“ reguleeriv asutus] Aadress: Avenida Serapio Huici, 22 Edificio Peritos 31610 Villava NAVARRA ESPAÑA Tel +34 948013040 Faks +34 948013041 E-posti aadress: info@intiasa.es

Taotlejate rühm esindab KGT „Cordero de Navarra“ / „Nafarroako Arkumea“ tootjate kollektiivseid huve. Taotlejate rühmal on õigustatud huvi tootespetsifikaadi muutmise taotluse esitamisel ning tegemist on sama rühmaga, kes esitas algse taotluse geograafilisele tähisele „Cordero de Navarra“ / „Nafarroako Arkumea“ kaitse taotlemiseks.

KGT „Cordero de Navarra“ reguleeriv asutus on toote „Cordero de Navarra“ tootjate ühendus. Reguleeriva asutuse eesmärk on muu hulgas suurendada toote väärtust ja parandada kaitstud geograafilise tähise kava toimimist kooskõlas määruse (EL) nr 1151/2012 artikliga 45.

Kohaldatavate liikmesriigi õigusaktide alusel on reguleeriva asutuse volituste hulgas toote „Cordero de Navarra“ kvaliteedi edendamine ning selle maine jälgimine ja kaitsmine. Need aspektid kajastuvad asutuse kodukorras, mis moodustab osa kaitstud geograafilist tähist „Cordero de Navarra“ / „Nafarroako Arkumea“ ja selle reguleeriva asutuse tööd reguleerivast määrusest, mille võttis vastu põllumajandus-, kalandus- ja toiduaineministeerium 23. mai 2002. aasta korraldusega APA/1413/2002.

2. Liikmesriik või kolmas riik

Hispaania

3. Tootespetsifikaadi osa, mida muutmine hõlmab

— ☒ Toote kirjeldus — ☒ Päritolutõend — ☒ Tootmismeetod — ☐ Seos piirkonnaga — ☐ Märgistus — ☒ Muu [kontrolliasutus ja siduv liikmesriigi õigus]

4. Muudatus(t)e liik

— ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis ei eelda avaldatud koonddokumendi muutmist. — ☒ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis eeldab avaldatud koonddokumendi muutmist. — ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mille kohta ei ole avaldatud koonddokumenti (või sellega võrdväärset). — ☐ Registreeritud GTT tootespetsifikaadi muudatus, mis on määruse (EL) nr 1151/2012 artikli 53 lõike 2 neljanda lõigu kohaselt väike.

Käesolevas ettepanekus kirjeldatud väikese muudatusega parandatakse vead ja ajakohastatakse teatavad viited tingimustele, mis on alates tootespetsifikaadi algsest heakskiitmisest muutunud. Muudetud on spetsifikaadi alljärgnevaid osi.

—

B) Toote kirjeldus .

—

D) Päritolutõend .

—

E) Tootmismeetod .

—

G) Kontrolliasutus .

—

I) Liikmesriigi siduv õigus .

—

Muu –

Eespool osutatut arvesse võttes ja käesolevas väikese muudatuse heakskiitmise taotluses esitatud põhjenduste alusel oleme seisukohal, et taotluses kirjeldatud muudatusi KGT „Cordero de Navarra“ / „Nafarroako Arkumea“ tootespetsifikaadis tuleks määruse (EL) nr 1151/2012 artikli 53 lõike 2 kolmanda lõigu alusel lugeda väikesteks, sest:

— B osa („Toote kirjeldus“) muudatus ei mõjuta toote põhiomadusi. Tegemist on vaid teksti ajakohastamisega, et viidata praegu kehtivatele ELi õigusaktidele;

— tootespetsifikaadi F osas kirjeldatud seos jääb samaks;

— toote nimetust ega nimetuse osa ei muudeta;

— geograafilise piirkonna määratlus C osas („Geograafiline piirkond“) jääb samaks;

— toote või selle toorainega kauplemisele piiranguid ei lisata.

5. Muudatus(ed)

1. muudatus: kirjeldus ja põhjendus

B osa. Toote kirjeldus

ELi õigusaktide rakendamiseks tunnistati Hispaania õigusakt lambarümpade kvaliteedi kohta (18. septembri 1975. aasta korraldus, mida muudeti 24. septembri 1987. aasta korraldusega), millele tootespetsifikaadis on viidatud, sõnaselgelt kehtetuks ministri 20. augusti 2010. aasta korraldusega ARM/2279/2010. Seetõttu on tootespetsifikaadist kustutatud viited sellele varasemale õigusaktile.

Teksti ajakohastati, et viidata alla 13 kilogrammi kaaluvate tallerümpade ELi klassifitseerimisskaalale vastavalt 20. aprillil 2017 jõustunud õigusraamistikule. Need muudatused ei mõjuta toote omaduste kirjeldust, kuna tallerümpasid klassifitseeritakse jätkuvalt varasema mudeli järgi, nagu on kirjeldatud tootespetsifikaadis.

Praegune tekst

B. Toote kirjeldus

a) Piimatalled

Lambarümpade kvaliteedistandardi (18. septembri 1975. aasta korraldus, mida muudeti 24. septembri 1987. aasta korraldusega) alusel piimatallede ekstraklassi ja 1. klassi kuuluvad talled. Navarra ja Lacha tõugu elustalledest saadud rümpade suhtes kohaldatakse ka ühenduse kergete tallede rümpade liigitusskaala (nõukogu määrus (EMÜ) nr 2137/92 ja komisjoni määrus (EMÜ) nr 461/93) A või B kategooria 1. kvaliteediklassi nõuet.

Lacha või Navarra tõugu isane või emane tall, keda utt imetab kuni tapmiseni, rümbamassiga (pea ja rupsiga) 5–8 kg Lacha tõu puhul ning 6–8 kg Navarra tõu puhul ja tapavanusega kuni 45 päeva.

Rasvkate: kerge või keskmine (2. või 3. klass kergete tallede rümpade liigitusskaalas, mis sätestati nõukogu määruses (EMÜ) nr 2137/92 ja komisjoni määruses (EMÜ) nr 461/93).

Liha värvus: pärlmuttervalgest kahvaturoosani.

Liha omadused: õrn, väga mahlane, maheda tekstuuri ja iseloomuliku maitsega.

b) Kerged talled

Lambarümpade kvaliteedistandardi (18. septembri 1975. aasta korraldus, mida muudeti 24. septembri 1987. aasta korraldusega) alusel kergete tallede ekstraklassi ja 1. klassi kuuluvad talled. Navarra tõugu elustalledest saadud rümpade suhtes kohaldatakse ka ühenduse kergete tallede rümpade liigitusskaala (nõukogu määrus (EMÜ) nr 2137/92 ja komisjoni määrus (EMÜ) nr 461/93) B või C kategooria 1. kvaliteediklassi nõuet.

Navarra tõugu isane või emane tall, keda utt imetab vähemalt 45 päeva pärast sündi. Nuumamise ajal toidetakse tallesid valgete teraviljaõlgedega ning teraviljast, liblikõielistest taimedest, vitamiinidest ja mineraalidest koosneva jõusöödaga. 45 päeva vanused veel võõrutamata talled saavad lisaks nuumasöödale endiselt ka emapiima. Kergete tallede rümbamass (pea ja rupsita) on 9–12 kg ja nende tapavanus ei ületa 110 päeva.

Rasvkate: kerge või õhuke (2. või 3. klass kergete tallede rümpade liigitusskaalas, mis sätestati nõukogu määruses (EMÜ) nr 2137/92 ja komisjoni määruses (EMÜ) nr 461/93).

Liha värvus: kahvaturoosa.

Liha omadused: kergete lihastevahelise rasva viirgudega, õrn, väga mahlane, maheda tekstuuri ja iseloomuliku maitsega.

Uus tekst

a) Piimatalled

Navarra ja Lacha tõugu elustalledest saadud rümbad alla 13 kg kaaluvate tallerümpade klassifitseerimisskaala (komisjoni delegeeritud määrus (EL) 2017/1182) A või B kategooria 1. kvaliteediklassiga.

Lacha või Navarra tõugu isane või emane tall, keda utt imetab kuni tapmiseni, rümbamassiga (pea ja rupsiga) 5–8 kg Lacha tõu puhul ning 6–8 kg Navarra tõu puhul ja tapavanusega kuni 45 päeva.

Rasvkate: kerge kuni keskmine (komisjoni delegeeritud määruse (EL) 2017/1182 kohase alla 13 kg kaaluvate tallerümpade klassifitseerimisskaala 2. või 3. klass).

Liha värvus: kahvaturoosa.

Liha omadused: õrn, väga mahlane, maheda tekstuuri ja iseloomuliku maitsega.

b) Kerged talled

Navarra tõugu elustalledest saadud rümbad alla 13 kg kaaluvate tallerümpade klassifitseerimisskaala (komisjoni delegeeritud määrus (EL) 2017/1182) B või C kategooria 1. kvaliteediklassiga.

Navarra tõugu isane või emane tall, keda utt imetab vähemalt 45 päeva pärast sündi. Nuumamise ajal toidetakse tallesid valgete teraviljaõlgedega ning teraviljast, liblikõielistest taimedest, vitamiinidest ja mineraalidest koosneva jõusöödaga. 45 päeva vanused veel võõrutamata talled saavad lisaks nuumasöödale endiselt ka emapiima. Kergete tallede rümbamass (pea ja rupsita) on 9–12 kg ja nende tapavanus ei ületa 110 päeva.

Rasvkate: kerge kuni keskmine (komisjoni delegeeritud määruse (EL) 2017/1182 kohase alla 13 kg kaaluvate tallerümpade klassifitseerimisskaala 2. või 3. klass).

Liha värvus: kahvaturoosa.

Liha omadused: kergete lihastevahelise rasva viirgudega, õrn, väga mahlane, maheda tekstuuri ja iseloomuliku maitsega.

2. muudatus: kirjeldus ja põhjendus

D osa. Asjaolud, mis tõendavad, et toode on pärit asjaomasest piirkonnast

Selle osa esimeses lõigus tuleks kustutada viide kontrolliasutusele (mida enam ei ole). See tähendab, et kontrolliasutusele viidatakse vaid G osas („Kontrolliasutus“), vältides sellega kordusi.

Praegune tekst

D. Asjaolud, mis tõendavad, et toode on pärit asjaomasest piirkonnast

Käesoleva kaitstud geograafilise tähise kontrolliasutus on Instituto de Calidad Agroalimentaria de Navarra (ICAN).

Kontrolliasutus vastutab toote sertifitseerimissüsteemi haldamise eest ja sellest tulenevalt korraldab kontrolle eesmärgiga veenduda, et toodet toodetakse ja töödeldakse või valmistatakse määratletud geograafilises piirkonnas ning et tootel on tootespetsifikaadis kirjeldatud omadused.

Uus tekst

Käesoleva kaitstud geograafilise tähise kontrolliasutus vastutab toote sertifitseerimissüsteemi haldamise eest ja sellest tulenevalt korraldab kontrolle eesmärgiga veenduda, et toodet toodetakse ja töödeldakse või valmistatakse määratletud geograafilises piirkonnas ning et tootel on tootespetsifikaadis kirjeldatud omadused.

3. muudatus: kirjeldus ja põhjendus

E osa. Tootmismeetod

b) Kasvu- ja nuumamisetapp

Selle punkti teist lõiku muudeti arusaadavuse huvides. Algse teksti kohaselt tohtis tallede toitmiseks kasutada ainult selliseid taimset päritolu seaduslikult lubatud tooteid, mis on saadud teraviljadest ja liblikõielistest taimedest – see viga on nüüdseks parandatud.

Käesoleva KGT tootespetsifikaat koostati ajavahemikul 2002–2006, mil veiste spongioosse entsefalopaatia kriisi tõttu oli arutluse all kõrvalsaaduste kasutamine söödas. Seetõttu kehtestati ELis hulk ennetavaid meetmeid, sealhulgas keelati lihajahu, verejahu ja želatiini (jt ainete) kasutamine mäletsejaliste söödas.

Kuna tootespetsifikaadi koostamine jäi sellesse ajavahemikku ning loomsed kõrvalsaadused kavatseti keelata, kirjutati teksti ettenägelikult sisse eespool kirjeldatud nõue.

Söödaküsimust on sellest ajast saadik täiendavalt arutatud ja reguleeritud ning ELi õiguses on kehtestatud asjaomased sätted. Nüüdseks on inimeste ja loomade tervise kaitsmiseks kehtestatud konkreetsed söödaeeskirjad, sealhulgas lubatud ja keelatud toorainete ja ravimite nimekirjad, kasutustingimused ja ebasoovitavate ainete piirnormid.

Komisjoni 16. jaanuari 2013. aasta määruse (EL) nr 68/2013 (söödamaterjalide kataloogi kohta) 11. üldsätte kohaselt „kasutatakse sõna „kõrvalsaadus“ asemel sõna „toode“, et kajastada turuolukorda ja söödakäitlejate tegelikku keelekasutust“. Seetõttu ei ole tootespetsifikaadis enam vaja kasutada sõna „kõrvalsaadus“.

Kuna muudetava punkti alguses on viidatud, et nuumasööt peab sisaldama vitamiine ja mineraale, on muudatus, millega keelatakse söödas loomset päritolu toodete (söödamaterjalide kataloogi 9. ja 10. kategooria) kasutamine, kooskõlas mõttega, millest juhinduti algse tootespetsifikaadi koostamisel.

Taimset päritolu toorainete, sealhulgas 2. kategooriasse (õliseemned ja õliviljad, nendest valmistatud tooted), 4. kategooriasse (mugul- ja juurviljad ja nendest saadud tooted) ja 5. kategooriasse (muud seemned ja viljad ning nendest saadud tooted) kuuluvate toorainete kasutamine mäletsejaliste söödas on levinud praktika. Neid tooraineid on vaja tallede nuumasöödale lisada nii sööda toiteväärtuse kui ka lõpptoote kvaliteedi tagamiseks.

Selleks et kasvatada terveid tallesid ja toota kvaliteetset liha, peab loomasööt sisaldama õiges vahekorras vajalikke toitaineid, et loomad ei saaks toitaineid üleliia ega liiga vähe.

Õliseemnetest saadud tooteid (näiteks päevalilleseemnejahu, rapsikoogijahu jms) kasutatakse selleks, et talled saaksid nuumasöödast piisavalt valku.

Ainuüksi teraviljadest ja liblikõielistest taimedest ei pruugi õige valgukoguse tagamiseks piisata. Isegi suures koguses liblikõielisi taimi sisaldav sööt, millele on lisatud valgurikkaid taimi (nt põlduba), ei taga alati vajalikku valgukogust. Peale selle laguneb loomadele sellisel viisil antav valk väga kergesti ning valgu aminohappeline koostis ei ole optimaalne.

Sööt, mis sisaldab suures koguses sellist kergesti lagunevat valku, võib suurendada ammoniaagi hulka vereringes, põhjustades mõnel juhul talledel maksahäireid.

Nuumasööt peab seega põhinema tasakaalustatud toitainelise koostisega taimset päritolu toodetel kooskõlas soovituste ja piirnormidega, mis on sätestatud muu hulgas järgmiste autoriteetsete teadusasutuste korrapäraselt avaldatavate söödatabelite koostisjuhistes:

— teadusnõukogu (National Research Council, NRC) ning põllumajanduse ja loodusvarade komitee (Board on Agriculture and Natural Resources) (USA);

— Institut National de la Recherche Agronomique (INRA) (Prantsusmaa);

— Fundación Española para el Desarrollo de la Nutrición Animal (FEDNA) (Hispaania).

Selleks et tagada sööda ohutus ja sobiv koostis, on FEDNA sööda koostisosade tabelis kirjeldatud kõiki tooteid, mida on lubatud söödas kasutada, ning esitatud kasutussoovitused, toiteväärtused ja asjakohasel juhul ülemised piirnormid liikide kaupa. Eri õliseemnekultuuride puhul sisaldab see tabel näiteks järgmisi andmeid:

— päevalilleseemnejahu, 36 % toorvalku;

— linaseemnejahu;

— puuvillaseemnejahu, 38 % toorvalku

Mitmes väljaandes on kinnitatud, et muu tooraine kui teraviljade ja liblikõieliste taimede kasutamine tagab loomadele nuumasöödas vajalikud toitained, aidates säilitada rümpade kvaliteedi:

— O. Urrutia, J.A. Mendizabal, K. Insausti, B. Soret, A. Purroy, A. Arana. „Effect of linseed dietary supplementation on adipose tissue development, fatty acid composition, and lipogenic gene expression in lambs“ [„Söödale linaseemnete lisamise mõju tallede rasvkoe moodustumisele, rasvhapete sisaldusele ja lipogeneesis osalevate geenide ekspressioonile“], Livestock Science, köide 178, 2015, lk 345–356.

— O. Urrutia, B. Soret, K. Insausti, J.A. Mendizabal, A. Purroy, A. Arana. „The effects of linseed or chia seed dietary supplementation on adipose tissue development, fatty acid composition, and lipogenic gene expression in lambs“ [„Söödale linaseemnete või õlisalvei seemnete lisamise mõju tallede rasvkoe moodustumisele, rasvhapete sisaldusele ja lipogeneesis osalevate geenide ekspressioonile“], Small Ruminant Research, köide 123, 2015, lk 204–211.

— Juan Ignacio Gutiérrez Cabanillas, „Efecto de la adición de subproductos derivados del tomate y otras fuentes de antioxidantes durante el cebo de corderos de raza merina sobre la calidad de la canal y de la carne fresca y envasada en atmósferas protectoras“ [„Tomatitest saadud kõrvalsaaduste ja muude antioksüdantide allikate lisamine meriino tõugu tallede nuumasöödale: mõju rümba kvaliteedile ja modifitseeritud gaasikeskkonda pakendatud värskele lihale“], Extremadura ülikool, 2015.

Peale selle asendati tervist ja heaolu käsitleva punkti viimases lõigus viide Hispaania riiklikule standardile nr 45011 viitega praegu kohaldatavale standardile ISO/IEC 17065:2012.

Praegune tekst

b) Kasvu- ja nuumamisetapp

Nuumatakse ainult kergeid tallesid (ternasco). Nuumamine algab emapiimast võõrutamisel (ei ole kohustuslik), kui tall on umbes 45 päeva vanune, ning lõppeb tapmisega.

Nuumamise ajal toidetakse tallesid valgete teraviljaõlgedega ning teraviljast, liblikõielistest taimedest, vitamiinidest ja mineraalidest koosneva jõusöödaga. Kui tall ei ole emapiimast võõrutatud, saab ta nuumamise ajal lisaks eespool nimetatule ka emapiima. Jõusööt ei või sisaldada uureat ega kõrvalsaadusi, mis ei ole saadud teraviljast või liblikõielistest taimedest.

Sõnaselgelt on keelatud kasutada aineid, mis võiksid häirida talle loomulikku kasvutempot ja arengut.

Uus tekst

b) Kasvu- ja nuumamisetapp

Nuumatakse ainult kergeid tallesid (ternasco). Nuumamine algab emapiimast võõrutamisel (ei ole kohustuslik), kui tall on umbes 45 päeva vanune, ning lõppeb tapmisega.

Nuumamise ajal toidetakse tallesid valgete teraviljaõlgedega ning peamiselt teraviljast, liblikõielistest taimedest, vitamiinidest ja mineraalidest koosneva jõusöödaga. Kui tall ei ole emapiimast võõrutatud, saab ta nuumamise ajal lisaks eespool nimetatule ka emapiima. Jõusööt ei tohi sisaldada uureat ega ühtki loomset päritolu toodet.

Sõnaselgelt on keelatud kasutada aineid, mis võiksid häirida talle loomulikku kasvutempot ja arengut.

Praegune tekst

Kui reguleeriv asutus peab seda vajalikuks, võib ta koostada dokumendid, milles sätestatakse tingimused eesmärgiga tagada loomade nõuetekohane pidamine põllumajandusettevõtetes kooskõlas standardis nr 45011 sätestatud nõuetega.

Uus tekst

Kui reguleeriv asutus peab seda vajalikuks, võib ta koostada dokumendid, milles sätestatakse tingimused eesmärgiga tagada loomade nõuetekohane pidamine põllumajandusettevõtetes kooskõlas standardis ISO/IEC 17065 sätestatud nõuetega.

4. muudatus: kirjeldus ja põhjendus

G osa. Kontrolliasutus

Viidet kontrolliasutusele muudeti, et kajastada nimemuutust. Riigile kuuluvad ettevõtted Riegos del Canal de Navarra, S.A.U., Riegos de Navarra, S.A.U., Instituto de Calidad Agroalimentaria de Navarra, S.A.U. (ICAN), Instituto Técnico y de Gestión Ganadera, S.A.U. ja Instituto Técnico y de Gestión Agrícola, S.A.U. ühinesid 1. oktoobril 2011 üheks majandusüksuseks – Instituto Navarro de Tecnologías e Infraestructuras Agroalimentarias, S.A. (INTIA).

Ühinemine ei ole mõjutanud seoseid akrediteerimisasutuse, pädevate asutuste ega sertifitseeritud ettevõtjatega, kuna:

— ICANiga sõlmitud kokkulepped ja lepingud on endiselt jõus ning INTIA, S.A. on üle võtnud kõik eespool nimetatud ettevõtete õigused ja kohustused;

— ICANi sertifitseerimisosakonna väljastatud sertifikaadid kehtivad;

— ICANi sertifitseerimisosakond on täies koosseisus üle viidud uue majandusüksuse põllumajanduse ja toiduainete osakonda, säilitades sama struktuuri ning samad vastutusalad ja ülesanded töötajate jaoks;

— akrediteering nr 52/C-PR-120, mis ICANile standardi ISO/IEC 17065 alusel KGT „Cordero de Navarra“ (muu hulgas) sertifitseerimise jaoks anti, on endiselt jõus ning akrediteeritud üksus on INTIA.

Praegune tekst

Kaitstud geograafilise tähise „Cordero de Navarra“/„Nafarroako Arkumea“ kontrolliasutus on Instituto de Calidad Agroalimentaria de Navarra (ICAN).

Kontrolliasutuse nimi ja kontaktandmed on esitatud alljärgnevalt.

Nimi: Instituto de Calidad Agroalimentaria de Navarra (ICAN) Aadress: Avenida Serapio Huici, 22 Edificio Peritos 31610 Villava NAVARRA ESPAÑA Tel +34 948013045 Faks +34 948071549

Uus tekst

Kaitstud geograafilise tähise „Cordero de Navarra“ / „Nafarroako Arkumea“ kontrolliasutus on Instituto Navarro de Tecnologías e Infraestructuras Agroalimentarias, S.A. (INTIA).

Praeguse kontrolliasutuse nimi ja kontaktandmed on esitatud alljärgnevalt.

Nimi: Instituto Navarro de Tecnologías e Infraestructuras Agroalimentarias, S.A. (INTIA) Aadress: Avenida Serapio Huici, 22 Edificio Peritos 31610 Villava NAVARRA ESPAÑA Tel +34 948013045 Faks +34 948071549

5. muudatus: kirjeldus ja põhjendus

I osa. Siduv liikmesriigi õigus

Siduvate liikmesriigi seaduste loetelu ajakohastati, et võtta arvesse praegu kehtivaid õigusakte.

Praegune tekst

Viinamarjaistanduste, veini ja alkoholi seadus (2. detsembri 1970. aasta seadus nr 25/1970).

Seaduse nr 25/1970 rakenduseeskirjad (23. märtsi 1972. aasta dekreet nr 835/1972).

25. jaanuari 1994. aasta korraldus, millega täpsustatakse Hispaania õigusaktide ja nõukogu määruse (EMÜ) nr 2081/92 (põllumajandustoodete ja toiduainete geograafiliste tähiste ja päritolunimetuste kaitse kohta) vahelist vastavust.

22. oktoobri 1999. aasta kuninglik dekreet nr 1643/1999, milles sätestatakse menetlus registreerimistaotluste kandmiseks kaitstud päritolunimetuste ja kaitstud geograafiliste tähiste ühenduse registrisse.

Uus tekst

3. oktoobri 2011. aasta kuninglik dekreet nr 1335/2011, milles sätestatakse menetlus registreerimistaotluste kandmiseks kaitstud päritolunimetuste ja kaitstud geograafiliste tähiste registrisse ning selliste taotluste vaidlustamiseks.

7. märtsi 2014. aasta kuninglik dekreet nr 149/2014, millega muudetakse 3. oktoobri 2011. aasta kuninglikku dekreeti nr 1335/2011, milles sätestatakse menetlus registreerimistaotluste kandmiseks kaitstud päritolunimetuste ja kaitstud geograafiliste tähiste registrisse ning selliste taotluste vaidlustamiseks.

6. muudatus: kirjeldus ja põhjendus

Tootespetsifikaadi esileht

Esilehelt kustutati viide ELi õigusakti artiklile, milles sätestati tootespetsifikaatide miinimumteave (nõukogu määrus (EMÜ) nr 2081/92). Lisaks sellele, et kõnealune määrus on kehtetuks tunnistatud, otsustati, et tootespetsifikaadis ei ole see viide vajalik.

Praegune tekst

TOOTESPETSIFIKAAT vastavalt nõukogu määruse (EMÜ) nr 2081/92 artiklile 4

Uus tekst

TOOTESPETSIFIKAAT

6. Ajakohastatud tootespetsifikaat (ainult KPNi ja KGT puhul)

https://goo.gl/YqXXi6.

KOONDDOKUMENT

„CORDERO DE NAVARRA“ / „NAFARROAKO ARKUMEA“

ELi nr: PGI-ES-0212-AM01 – 8.9.2017

KPN ( ) KGT ( X )

1. [KPN või KGT] nimetused(ed)

„Cordero de Navarra“ / „Nafarroako Arkumea“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik [loetletud XI lisas]

Klass 1.1. Värske liha (ja rups)

3.2. Punktis 1 esitatud nimetusele vastava toote kirjeldus

Geograafilise tähisega kaitstakse Navarra ja Lacha päritolu puhast tõugu tallesid, mida turustatakse värske lihana.

Eristatakse kahte kategooriat: piimatall (lechal) ja kerge tall (ternasco).

Piimatall on Lacha või Navarra tõugu isane või emane tall, keda utt imetab kuni tapmiseni, rümbamassiga (pea ja rupsiga) 5–8 kg Lacha tõu puhul ning 6–8 kg Navarra tõu puhul.

Kerge tall on Navarra tõugu isane või emane tall, keda utt imetab vähemalt 45 päeva pärast sündi, rümbamassiga (peata ja rupsita) 9–12 kg.

Piimatallede puhul on nõutav A või B kategooria 1. kvaliteediklass ning kergete tallede puhul B või C kategooria 1. kvaliteediklass vastavalt alla 13 kg kaaluvate tallerümpade klassifitseerimisskaalale (komisjoni delegeeritud määrus (EL) 2017/1182).

Rümbad peavad lisaks vastama järgmistele nõuetele.

Piimatall (lechal): kerge või keskmine rasvkate (komisjoni delegeeritud määruse (EL) 2017/1182 III lisas sätestatud alla 13 kg kaaluvate tallerümpade klassifitseerimisskaala 2. või 3. klass), pärlmuttervalge kuni kahvaturoosa liha, mis on õrn, väga mahlane, maheda tekstuuri ja iseloomuliku maitsega.

Kerge tall (ternasco): kerge või keskmine rasvkate (komisjoni delegeeritud määruse (EL) 2017/1182 III lisas sätestatud alla 13 kg kaaluvate tallerümpade klassifitseerimisskaala 2. või 3. klass), kahvaturoosa liha, mis on kergete lihastevahelise rasva viirgudega, õrn, väga mahlane, maheda tekstuuri ja iseloomuliku maitsega.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Kaitstud geograafilise tähisega talled peavad olema sündinud uttedel, kelle paljunemistsüklis on kasutatud ekstensiivset või poolekstensiivset kasvatussüsteemi ja keda on toidetud karjamaadel ning muude looduslike taimeressurssidega, rakendades määratletud geograafilisele piirkonnale omaseid tavasid.

Piimatallesid toidetakse emapiimaga kuni tapmiseni ning selleks ajaks kaalub rümp 5–8 kg.

Kergeid tallesid toidetakse emapiimaga vähemalt kuni 45. elupäevani. Nuumamise ajal toidetakse tallesid valgete teraviljaõlgedega ning peamiselt teraviljast, liblikõielistest taimedest, vitamiinidest ja mineraalidest koosneva jõusöödaga. 45 päeva vanused veel võõrutamata talled saavad lisaks nuumasöödale endiselt ka emapiima. Tapmise ajal on rümba mass 9–12 kg. Jõusööt ei tohi sisaldada uureat ega ühtki loomset päritolu toodet.

Sõnaselgelt on keelatud kasutada tooteid, mis võiksid häirida talle loomulikku kasvutempot ja arengut.

3.4. Täpsustage tootmise erietapid, mis peavad toimuma määratletud geograafilises piirkonnas

Piirkond, kus peab toimuma tallede aretamine, kasvatamine ja nuumamine, on kogu Navarra provints. Lacha tõugu tallesid kasvatatakse provintsi põhjapoolses osas ning Navarra tõugu tallesid kõikjal Navarras, välja arvatud loodeosas. Konkreetsed omavalitsusüksused mõlema tõu puhul on loetletud tootespetsifikaadis.

Piirkond, kus peab toimuma kaitstud talleliha tootmine ja töötlemine, on kogu Navarra autonoomne piirkond.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Kaitstud geograafilise tähisega hõlmatud tallerümbad tuleb märgistada nummerdatud etiketiga või lisaetiketiga, mille on väljastanud kontrolliasutus ja millele on märgitud sõnad: „Indicación Geográfica Protegida Cordero de Navarra o Nafarroako Arkumea“.

Tähisega hõlmatud kolme liiki tallede kohta on olemas kolme liiki etiketid: 1) „raza Navarra ternasco“ [„Navarra tõugu kerge tall“]; 2) „raza Navarra lechal“ [„Navarra tõugu piimatall“]; 3) „raza Lacha lechal“ [„Lacha tõugu piimatall“]. Kõigil etikettidel on kontrollnumber ja KGT logo. Navarra tõugu kergete tallede puhul kasutatav etikett on sinisel taustal, Navarra tõugu piimatallede puhul kasutatav etikett kollasel taustal ja Lacha tõugu piimatallede puhul kasutatav etikett punasel taustal.

4. Geograafilise piirkonna täpne määratlus

Määratletud geograafiline piirkond hõlmab kogu Navarra autonoomse piirkonna territooriumi, mis asub Ibeeria poolsaare põhjaosas Püreneedest lääne pool. See hõlmab ala, mille geograafilised koordinaadid on 41° 55′ 34″ põhjalaiust ja 43° 18′ 36″ põhjalaiust, 1° 11′ 33″ idapikkust ja 2° 56′ 57″ idapikkust (Madridi läbival meridiaanil). Selle pindala on 10 421 km2. Põhja pool piirneb Navarra Prantsusmaaga, lõunas La Rioja autonoomse piirkonna ja Zaragoza provintsiga, idas Zaragoza provintsi ja Huesca provintsiga ning läänes Araba/Álava provintsi ja Gipuzkoa provintsiga.

5. Seos geograafilise piirkonnaga

Talleliha olulisus Navarra rahva seas on vaieldamatu, sest tegemist on kohalike meelisroogade ühe põhikoostisosaga. Navarra talleliha häid omadusi on ajalooallikates läbi aegade kiitnud paljud kokandusasjatundjad ja ajaloolased.

Ajalooürikutes on viidatud talleliha populaarsusele keskaegse Navarra rahva seas, sealhulgas kloostrites ja kuningakojas.

Traditsioon püsib täies elujõus tänapäevani – 20. sajandil pälvis Navarra õrn talleliha rohkelt tähelepanu paljudelt kokandusasjatundjatelt. Nende hulgas on Cristino Álvarez (tuntud pseudonüümi Caius Apicius all), kes tõdes: „Navarra talled on igati oma kuulsuse väärilised, iseäranis Cuenca de Pamplona talled. Tall on ehk kõige traditsioonilisem Navarra lihatoit. Liha kvaliteet, õnnestunud roa põhitegur, on enam kui kindlustatud“.

Mis puudutab Navarra ja Lacha lambatõugude seost geograafilise piirkonnaga, siis on tõendatud, et eelajaloolistest aegadest alates on need kaks tõugu Navarras koos elanud, mõnikord samadel maadel ja karjamaadel ning teinekord eri aladel, mis sobivad rohkem nende tõuomadustega.

Navarra lambakarjade traditsioon on püsinud läbi Rooma aja, keskaja ja kaasaja, pidades vastu käesoleva sajandi maaelu mõjutanud kriisidele ja olulistele muutustele.

Viide tootespetsifikaadi avaldamisele

(viitemääruse artikli 6 lõike 1 teine lõik)

https://goo.gl/YqXXi6.

(1) ELT L 179, 19.6.2014, lk 17.

(2) ELT L 343, 14.12.2012, lk 1.